Legendariese oudjoernalis sterf | Maroela Media
Cliff Saunders. (Foto: Facebook)
Cliff Saunders, 'n voormalige joernalis en bekende politieke korrespondent, het Maandag in die ouderdom van 79 gesterf.
Saunders is in sy huis in Northcliff in Johannesburg oorlede. Volgens Karin van Wyk, Saunders se skoondogter, het hy aan hartversaking gesterf.
"Hy het baie verswak oor die laaste paar jare en veral oor die laaste paar weke en dit was maar hartversaking waaraan hy dood is," het sy gesê.
"Hy is by sy huis dood in sy bed waar hy graag wou wees. Ria [sy vrou] het hom tot op die laaste minuut versorg. So dit was werklik 'n baie intieme gebeurtenis en hy het groot vrede binne hom gehad," het sy gesê.
Saunders het meer as drie dekades lank vir die SAUK gewerk en was in 'n stadium die openbare uitsaaier se korrespondent in Londen. Hy het in sy loopbaan onderhoude met verskeie bekende politici gedoen, onder meer Pik Botha, Nelson Mandela en FW de Klerk.
Saunders se seun, Dudley Saunders, was as fotograaf en kameraman ook 'n bekende in die mediawêreld. Hy is in 2014 oorlede nadat hy besig was om in Soweto verslag te doen en deur 'n trein getref is.
Van Wyk het haar skoonpa as 'n ongelooflike en intense mens beskryf, wat mal daaroor was om te praat en te redeneer.
"Hy was 'n passievolle woordmens en het 'n ongelooflike geheue gehad. Tot op sy laaste het hy nog steeds gepraat en gesing en rympies opgesê en ten nouste die politiek gevolg. Dit het nooit oor hom gegaan nie – hy het altyd net belanggestel in ander mense en om hulle stories te vertel."
Talle mense het op sosiale media hulde aan Saunders gebring en hom geloof vir sy werk as joernalis en sy nalatenskap aan die mediabedryf.
Saunders se begrafnis sal Vrydag om 11:00 vanuit die Randburg Presbiteriaanse Kerk op die hoek van Elisestraat en Malibongwerylaan gehou word.
Hy word oorleef deur sy vrou, Ria, sy vier kinders en ses kleinkinders.
Sterkte aan familie.Hy was n yster in nasionale kringe.
Nog 'n legende is weg….en my hart pyn. Die tye saam met jou was ongelooflik……die plekke waar ons gewerk het, asemrowend. Die mense wat ons ontmoet en onderhoude mee gevoer het, was teveel om te noem. Baie dankie vir al die kuiers en "lewens-lesse"….Niemand sal verstaan nie, maar….."I want my money!!" Rus in vrede, Clifford G Saunders….ek sal jou mis. Dit is en was 'n voorreg om jou my vriend te noem.